|  |  |
| --- | --- |
| Kunnskapsdepartementet |  |
| postmottak@kd.dep.no |  |
| Ref.: 17/1893 |  |
|  | Vår fil: B17-SD03 |
|  | Vårt Arkiv: 402 |
|  | Saksbehandler: Stine Dybvig |

Oslo, 19. juni 2017

**Høringssvar – forslag til endringer i barnehageloven (krav til norskspråklig kompetanse).**

Funksjonshemmedes Fellesorganisasjon (FFO), viser til høring publisert på departementets hjemmesider 07.04.17, og vil med dette inngi et høringssvar.

**Generelt om skjerpede språkkrav ved ansettelse av assistent i barnehage**

En del av Regjeringens politiske plattform omhandler å hjelpe barn som har svake språkferdigheter. Voksne i barnehagen er viktige aktører i en slik prosess. Departementet ønsker på denne bakgrunn å stramme inn språkkrav som stilles ved ansettelse av assistenter i en ny § 18a i barnehageloven.

FFO anser det som positivt at departementet vil skjerpe språkkravene ved ansettelse av assistenter. Det er viktig at barn har gode språklige forbilder fra en tidlig alder, og det gjelder særlig for barn med minoritetsspråklig bakgrunn. Barn med kroniske sykdommer og funksjonsnedsettelser er i større grad enn andre avhengig av forutsigbarhet og kontinuitet. For disse barna er det spesielt viktig at de voksne kommuniserer klart og tydelig, og at det er lett å forstå dem. Disse barna tilbringer mye tid sammen med assistenten. For flertallet er assistenten antakelig den voksenpersonen de er mest sammen med i løpet av en dag. Det understreker viktigheten av god kommunikasjon.

FFO vil i det følgende kommentere det foreslåtte språkkravet og unntaksadgangen. Øvrige deler av høringsutkastet vil ikke bli kommentert.

**Nærmere om språkkravene**

Departementet skisserer to ulike forslag som høringsinstansene skal ta stilling til. Alternativ 1 omhandler nasjonale språkkrav for søkerne, hvor ferdigheter kartlegges gjennom en norskprøve. Alternativ 2 går ut på at søkerne må ha «tilfredsstillende norskferdigheter». Det blir da opp til barnehageeier å vurdere om søkerne har disse ferdighetene, vurdert etter nærmere angitte retningslinjer. Europarådets nivåskala for språk (CERF), vil være veiledende for både alternativ 1 og 2.

FFO mener det er fordeler og ulemper ved begge alternativer. Vi vil derfor ikke komme med noen endelig konklusjon, men vil likevel bemerke at språkkrav i form av en nasjonal prøve sikrer likebehandling. Vi er enig med departementet i at dette er et viktig hensyn å ivareta. En nasjonal ordning ville derfor vært å foretrekke. Samtidig medfører nasjonale standarder økt byråkrati. Det kan fort gjøre systemet tungrodd og vanskelig å forholde seg til. Ordningen må innrettes på en måte som ikke rammer kapasiteten i den enkelte barnehage, eller barnas behov.

Når det gjelder forslag to, «tilfredsstillende norskferdigheter», gir dette vilkåret større handlingsrom for barnehageeier. At det er den samme vurderingen som foretas, men på mindre bastante kriterier, gir ordningen et mindre byråkratisk preg. Det gir også barnehageeier større eierskap i prosessen. Samtidig er det en fare for at barnehageeiere vil praktisere ordningen ulikt. Det kan føre til varierende praksis barnehager imellom.

**Om unntaksadgangen**

FFO støtter forslaget om unntak fra språkkravene dersom det er «pedagogisk forsvarlig». Det er viktig at lovverket ikke blir for rigid. Det vesentlige må være at barnas behov ivaretas, og i enkelte tilfeller kan det være gode grunner til å fravike hovedregelen. Det er positivt at departementet understreker at unntaket skal praktiseres i tråd med den enkelte barnegruppas behov.

Med vennlig hilsen

**FUNKSJONSHEMMEDES FELLESORGANISASJON**





John Berg-Jensen Lilly Ann Elvestad

Leder Generalsekretær